Liz Truss

Mary Elizabeth Truss (født 26. juli 1975) er en britisk konservativ politiker. Hun var Storbritannias statsminister fra 6. september 2022 til 25. oktober 2022 og partileder fra 5. september 2022 til 24. oktober 2022. Med 49 dager som statsminister er hun den regjeringssjef i britisk historie med kortest styretid. Truss satt i regjering fra 15. juli 2014 og var frem til 6. september 2022 utenriksminister. Den 5. september 2022 overtok hun etter Boris Johnson som leder av Det konservative parti, og dagen etter tiltrådte hun som landets statsminister.

Den 20. oktober 2022 kunngjorde Truss at hun trakk seg som leder for Det konservative partiet. Hun ble etterfulgt av Rishi Sunak  som partileder 24. oktober 2022 og som statsminister dagen etter.

Bakgrunn
Mary Elizabeth Truss ble født den 26. juli 1975 i Oxford i England, datter av John Kenneth og Priscilla Mary Truss (f. Grasby). Helt fra ung alder har hun vært kjent under sitt mellomnavn. Hennes far er professor emeritus av ren matematikk ved University of Leeds, mens hennes mor var sykepleier, lærer og medlem av Campaign for Nuclear Disarmament. Truss har beskrevet sine foreldre å være «til venstre for Labour». Da Truss senere stilte til valg til parlamentet som en konservativ, stilte moren opp i valgkampen, mens faren takket nei.

 Familien flyttet til Paisley, Renfrewshire i Scotland da hun var fire år og bodde der fra 1979 til 1985. Hun gikk på Primary School. Hun gikk også på Roundhay School, i Roundhay-området av Leeds, en skole hun senere omtalte at hadde «sviktet» skolelevene. Hun bodde deretter et år i Canada. Truss har priset deres sammenhengende læreplan og den kanadiske holdning at det er «veldig bra å være blant de beste av klassen», i kontrast til hennes utdannelse ved Roundhay School. Hun studerte filosofi, politikk og økonomi ved Merton College, Oxford, hvor hun ble uteksaminert i  1996.

Politisk virke
Truss var aktiv i Liberaldemokratene. Hun var leder av Oxford University Liberal Democrats og medlem av det nasjonale hovedstyret i Liberal Democrat Youth and Students (LDYS). I hennes periode som liberaldemokrat støttet Truss legaliseringen av cannabis og avviklingen av monarkiet, og aksjonerte mot Criminal Justice and Public Order Act 1994. I en tale på Liberaldemokratenes konferanse i 1994 uttalte Truss: «Jeg er enig med Paddy Ashdown når han sa at 'alle i Storbritannia bør ha mulighet til å bli noe', men kun én familie kan sørge for statsoverhodet ... vi tror på folkeavstemning om store konstitusjonelle spørsmål, vi mener ikke at folks skal bli født til å regjere, og at de sitte stille og holde kjeft om beslutninger som påvirker deres hverdagsliv». 

Truss ble medlem av Det konservative partiet i 1996.

Parlamentsmedlem
Truss kom inn i det britiske parlamentet i 2010 som medlem av Det konservative partiet, innvalgt for kretsen Sør-Vest-Norfolk. Før dette var hun blant annet assisterende direktør i tenketanken Reform.

Fra 2014 til 2016 var hun miljø-, mat- og distriktsminister i David Camerons regjering. 

Ved dannelsen av Theresa Mays regjering i 2016 ble Truss justisminister og lordkansler. Hun var den første kvinne som besatt begge disse posisjonene. I 2017 ble Truss flyttet til finansdepartementet som visefinansminister.

Da Boris Johnson tok over i 2019 etter Theresa May, fortsatte Truss i regjering, men nå som handelsminister. Den 15. september 2021 ble hun utnevnt til utenriksminister.

Statsminister
Boris Johnson varslet den 7. juli 2022 at han ville fratre som Storbritannias statsminister. 

I kampen om å ta over som leder av Det konservative partiet, og statsministerposten, sto Truss og Rishi Sunak til slutt igjen som kandidater. Etter en avstemning blant partimedlemmene ble Truss utropt til vinner 5. september 2022. Dagen etter overtok hun som statsminister etter Boris Johnson. To dager deretter døde dronning Elizabeth, Truss ble dermed den første statsminister siden Winston Churchill som tjenestegjorde under to monarker.

Liz Truss’ regjering fremla et «minibudsjett» 23. september 2022 med store skattekutt, og med 37 milliarder pund i underskudd. Det forutsatte store låneopptak. Finansmarkedene reagerte med børsfall og at pundet falt i verdi. Truss ba finansminister Kwasi Kwarteng om å forlate regjeringen den 14. oktober 2022. Han ble erstattet med Jeremy Hunt som trakk tilbake store deler av budsjettforslagene.

Innenriksminister Suella Braverman ble tvunget til å gå av 19. oktober 2022. Hun ble erstattet med Grant Shapps.

Den 20. oktober 2022 kunngjorde Truss at hun trakk seg som leder for Det konservative partiet. Hun ble etterfulgt av Rishi Sunak  24. oktober 2022. Den 25. oktober 2022 innleverte Truss sin oppsigelse i audiens med HM Kong Charles.

Truss var statsminister i  dager. Det er den korteste regjeringsperioden i britisk historie etter Arthur Wellesley som satt i 22 dager i 1834. Wellesley hadde imidlertid enda en periode som statsminister tidligere, slik at samlet sett har Truss den korteste regjeringstid. To statsminstre ble utnevnt og satt i henholdsvis to og fem dager, William Pulteney i 1746 og James Waldegrave i 1757, men det var så kort tid at de ikke en gang rakk å danne regjering.

Referanser

Eksterne lenker 
 
 
 

Ledere av det konservative parti (Storbritannia)
Britiske statsministre
Britiske ministre
Britiske parlamentsmedlemmer
Personer fra Oxford